Document ID: 32012D0143

ROZHODNUTIE RADY
zo 14. februára 2012
o stanovisku Európskej únie k návrhu predpisu Európskej hospodárskej komisie Organizácie Spojených národov o bezpečnosti chodcov a k návrhu predpisu Európskej hospodárskej komisie Organizácie Spojených národov o zdrojoch svetla využívajúcich svetelné diódy (LED)
(2012/143/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok vzájomného uznávania udelených schválení na základe týchto predpisov (ďalej len „revidovaná dohoda z roku 1958“) (1), a najmä na jeho článok 4 ods. 2 druhú zarážku,
so zreteľom na návrh Európskej komisie,
so zreteľom na súhlas Európskeho parlamentu (2),
keďže:
(1)
Cieľom štandardizovaných požiadaviek návrhu predpisu Európskej hospodárskej komisie Organizácie Spojených národov (ďalej len „EHK OSN“) o jednotných ustanoveniach pre typové schválenie motorových vozidiel, pokiaľ ide o bezpečnosť chodcov (3), a návrhu predpisu EHK OSN o jednotných ustanoveniach pre typové schválenie zdrojov svetla využívajúcich svetelné diódy (LED) na použitie v zariadeniach pre svetelnú signalizáciu motorových vozidiel a ich prípojných vozidiel (4) je odstrániť technické prekážky obchodu s motorovými vozidlami medzi zmluvnými stranami revidovanej dohody z roku 1958 a zaistiť pre tieto vozidlá vysokú úroveň bezpečnosti a ochrany.
(2)
Je vhodné vymedziť stanovisko Európskej únie k uvedeným návrhom predpisov a tak umožniť, aby Únia zastúpená Komisiou hlasovala za ich prijatie.
(3)
Návrh predpisu týkajúceho sa bezpečnosti chodcov aj návrh predpisu o zdrojoch svetla využívajúcich svetelné diódy (LED) by sa mali zapracovať do systému typového schválenia EÚ pre motorové vozidlá,
PRIJALA TOTO ROZHODNUTIE:
Článok 1
Týmto sa schvaľuje návrh predpisu EHK OSN o jednotných ustanoveniach pre typové schválenie motorových vozidiel, pokiaľ ide o bezpečnosť chodcov, uvedený v dokumente ECE TRANS/WP.29/2010/127.
Článok 2
Týmto sa schvaľuje návrh predpisu EHK OSN o jednotných ustanoveniach pre typové schválenie zdrojov svetla využívajúcich svetelné diódy (LED) na použitie v zariadeniach pre svetelnú signalizáciu motorových vozidiel a ich prípojných vozidiel uvedený v dokumente ECE TRANS/WP.29/2010/44 spolu s jeho korigendom.
Článok 3
Na nadchádzajúcom zasadnutí správneho výboru Svetového fóra EHK OSN pre harmonizáciu predpisov o vozidlách bude Únia zastúpená Komisiou hlasovať za návrh predpisov EHK OSN uvedených v článkoch 1 a 2.
Článok 4
V súlade s článkami 35 a 36 smernice Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (5), sa uznáva rovnocennosť požiadaviek stanovených návrhom predpisu EHK OSN o jednotných ustanoveniach pre typové schválenie motorových vozidiel, pokiaľ ide o bezpečnosť chodcov, a požiadaviek uvedených v prílohe I odsekoch 3.1, 3.3, 3.4 a 3.5 k nariadeniu Európskeho parlamentu a Rady (ES) č. 78/2009 zo 14. januára 2009 o typovom schvaľovaní motorových vozidiel s ohľadom na ochranu chodcov a iných zraniteľných účastníkov cestnej premávky (6).
Článok 5
Návrhy predpisov EHK OSN uvedené v článkoch 1 a 2 sa stávajú súčasťou systému typového schválenia EÚ pre motorové vozidlá.
Článok 6
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
V Bruseli 14. februára 2012

Labels: 13
7
8